Նաև՝ թե մարտի 1-ին Երևանում եղել են Ղարաբաղից բերված զորք, հատուկ ջոկատայիններ։ Ղուկասյանի խոսքով՝ ինքն այդ ժամանակ եղել է Ռազմական ոստիկանության օպերատիվ բաժնի սպա, մարտի 1-ին գտնվել է Հանրապետության հրապարակում, որտեղ նաև Կառավարության շենքն է: «Պաշտոնապես հայտարարում եմ, որ 2008-ի մարտի 1-ին, որպես այն ժամանակ Ռազմական ոստիկանության օպերատիվ բաժնի սպա, ներկա եմ գտնվել Հանրապետության հրապարակում: Հանրապետության հրապարակը պահել են ռազմական ոստիկանությունը և Վազգեն Սարգսյանի անվան ռազմական ինստիտուտի կուրսանտները: Հենց մարտի 1-ին այն ժամանակ Ռազմական ոստիկանության պետ Վլադիմիր Գասպարյանը, դուրս գալով [Կառավարության] շենքից, մեզ բոլորիս հրաման տվեց՝ Հանրապետության նախագահը ստորագրել ա հրաման, թույլ եմ տալիս ձեզ, հրամայում եմ ձեզ նախագահի անունից՝ ժողովուրդը էրևաց «Մարիոթ» հյուրանոցի կողմից, բացում եք կրակ: Տվել ա նման հրաման: Բայց մարդն ասել ա՝ կրակեք միայն ոտքերին: Թե ոնց էինք դա անելու էդ մթության մեջ, ես չգիտեմ․․․»: Վարդան Ղուկասյանը աղմկահարույց անցյալ ունի։ Վլադիմիր Գասպարյանի ոստիկանապետ նշանակվելուց հետո Ռազմական ոստիկանությունից տեղափոխվել է Ոստիկանություն։ Համակարգում աշխատելու տարիներին համարվել է նրա ամենամտերիմ մարդկանցից մեկը: Նախկին ոստիկանապետը Ղուկասյանին երկու անգամ հեռացրել է աշխատանքից՝ 2013-ին և 2014-ին: